VENDIM
Nr. 156, datë 17.7.2025

MBI DHËNIEN E AUTORIZIMIT NGA ERE PËR TRANSFERIMIN (NËPËRMJET KONTRATËS SË HIPOTEKËS DHE MARRËVESHJES SIGURUESE) TË ASETEVE FIKSE TË SHOQËRISË “CONSTRUCTION ENERGY PARTS (C.E.P)” SHPK

Në mbështetje të neneve 16, 20, germa “a”, dhe 44, pika 1, të ligjit nr. 43/2015, “Për sektorin e energjisë elektrike”, i ndryshuar; neneve 4, germa “b”; 6, 7 dhe 8 të “Rregullores së procedurave të transferimit të aseteve nga të licencuarit”, miratuar me vendimin e Bordit të Entit Rregullator të Energjisë (ERE) nr. 119, datë 21.7.2016; si dhe nenit 15 të “Rregullores për organizimin, funksionimin dhe procedurat e ERE-s”, miratuar me vendimin e Bordit të ERE-s nr. 96, datë 17.6.2016; Bordi i ERE-s, në mbledhjen e tij të datës 17.7.2025, mbasi shqyrtoi relacionin me nr. 1590/13 prot., datë 11.7.2025, të Drejtorisë së Licencimit, dhe Autorizimeve “Mbi kërkesën e shoqërisë ‘Construction Energy Parts (C.E.P)’ sh.p.k. për marrjen e autorizimit nga ERE për transferimin (nëpërmjet kontratës së hipotekës dhe marrëveshjes siguruese) të aseteve fikse të saj”,
Konstatoi se:
- Për qëllime të shqyrtimit të kërkesës për dhënien e autorizimit për shoqërinë “Construction Energy Parts (C.E.P)” sh.p.k., është ndjekur procedura dhe është analizuar dokumentacioni si vijon: 
1. Kërkesa për marrjen e autorizimit
- Shoqëria me shkresën nr. 1590 prot., datë 23.4.2025, ka paraqitur kërkesën për marrjen e autorizimit nga ERE për transferimin (nëpërmjet vendosjes së barrës siguruese) të aseteve fikse të saj, si mjet për garantimin e shlyerjes së detyrimit ndaj “Raiffeisen Bank” sh.a.
2. Shqyrtimi i kërkesës dhe kërkesa për dokumentacion plotësues
- Shoqëria “Construction Energy Parts (C.E.P)” sh.p.k. është licencuar në veprimtarinë e prodhimit të energjisë elektrike nga centrali gjenerues i energjisë elektrike fotovoltaike me kapacitet prodhimi 2 mw, në Darzezë, Njësia Administrative Dërmenas, Bashkia Fier, Qarku Fier, me vendimin e Bordit të ERE-s nr. 306, datë 30.11.2022.
- Me shkresën e protokolluar në ERE me nr. 1590 prot., datë 23.4.2025, shoqëria ka paraqitur kërkesën për marrjen e autorizimit nga ERE për transferimin e aseteve fikse të saj në favor të “Raiffeisen Bank” sh.a. 
- Bordi i ERE-s me vendimin nr. 103, datë 12.5.2025, vendosi të fillojë procedurën për dhënien e autorizimit lidhur me aplikimin e shoqërisë. Për këtë vendim, ERE ka njoftuar MIE-n nëpërmjet shkresës me nr. 1713 prot., datë 14.5.2025, ndërsa me shkresën nr. 1590/3 prot., datë 14.5.2025, ka njoftuar shoqërinë për këtë vendim dhe i ka bërë me dije informacionin/dokumentacionin që nevojitet të plotësohet nga ky aplikim.
- Me shkresën e protokolluar në ERE me nr. 1590/4 prot., datë 28.5.2025, shoqëria depozitoi dokumentacion plotësues, nga analizimi i të cilit u konstatuan mungesa, ndaj ERE nëpërmjet shkresës nr. 1590/5 prot., datë 5.6.2025 dhe i risolli në vëmendje shoqërisë se referuar rregullores në fuqi, procedura për miratimin e transferimit të aseteve aplikohet vetëm në rastet kur vlera e tyre është më e madhe se 150 milionë lekë, dhe për këtë arsye kërkohet sqarim shtesë.
- Në përgjigje, shoqëria nëpërmjet shkresës me nr. 1590/6 prot., datë 16.6.2025 ka shprehur se janë të paqartë ndaj kërkojnë një takim sqarues në lidhje me kërkesat për transferimin e aseteve.
- ERE me shkresat nr. 1590/8 prot., datë 17.6.2025, nisi njoftimin për zhvillimin e një seance dëgjimore në datë 23.6.2025, shkresë e cila iu dërgua shoqërisë edhe nëpërmjet me e-mail-it po në të njëjtën datë të protokolluar me nr. 1590/9 prot., datë 17.6.2025. 
- Seanca dëgjimore ndërmjet ERE-s dhe përfaqësuesve të shoqërisë u zhvillua datë 23.6.2025, ku shoqëria sqaroi se do të saktësonin listën e aseteve me bankën, dhe në rast se vlera do ishte nën 150,000,000 lekë, atëherë do të kërkonte mbyllje të procedurës, në të kundërt, do të përcillte dokumentacionin e munguar sa më parë.
- Së fundi, me shkresën e protokolluar në ERE me nr. 1590/10 prot., datë 30.6.2025, shoqëria depozitoi marrëveshjen, pjesë e së cilës ishte dhe lista e aseteve fikse.
- Për sa shqyrtuar u vlerësua të dërgohej një e-mail bankës dhe shoqërisë nga adresa zyrtare e ERE-s më datë 10.7.2025, protokolluar me nr. 1590/11 prot., datë 10.7.2025, pasi u evidentua se lista e aseteve e depozituar ishte nënshkruar vetëm nga shoqëria dhe jo nga banka, si dhe se në listën e depozituar nuk përfshihej toka si aset, pavarësisht se mund të jetë pjesë e objektit të barrës siguruese. Për këtë arsye, ERE ka kërkuar që, nëse toka është pjesë e barrës, ajo të përfshihet si pjesë integrale e listës së aseteve që kërkohet të miratohen. Palëve iu vendos afat për kthimin e përgjigjes brenda së njëjtës ditë. Rezulton se shoqëria ka dërguar informacionin e kërkuar brenda afatit të caktuar, përmes e-mail-it të datës 10.7.2025, i protokolluar në ERE me nr. 1590/12 prot., datë 11.7.2025.
3. Përfundime dhe kërkesa të tjera për dhënien e autorizimit
- Nga analiza përfundimtare e dokumentacionit të përcjellë nga shoqëria “Construction Energy Parts” (C.E.P) sh.p.k., rezulton se është dorëzuar dokumentacioni në përputhje me kërkesat e parashikuara në nenet 4, 6, 7 dhe 8, të “Rregullores së procedurave të transferimit të aseteve nga të licencuarit”, miratuar me vendimin e Bordit të ERE-s nr. 119, datë 21.7.2016, si vijon:
4. Plotësimi i kërkesës sipas nenit 7:
- Pika 1 – janë paraqitur të gjitha të dhënat e kërkuara mbi kërkesën për transferim, ndër të tjera si më poshtë vijon: 
- germa “a” – është depozituar ekstrakti historik i shoqërisë; 
- germa “b” – janë plotësuar veprimtaria e licencuar;
- germa “c” – është plotësuar gjendja financiare e kompanisë në kohën që paraqet kërkesën dhe efekti i pritshëm pas miratimit të transferimit të aseteve;
- germa “d” – është bërë një përshkrim i kandidatit;
- germa “h” – janë depozituar Marrëveshjet përkatëse.
- Pika 3 – është plotësuar sa kërkuar në këtë pikë.
- Pika 4 – kërkesa për aplikim është nënshkruar nga administratori i shoqërisë, ndërsa dokumentet e tjera shoqëruese të këtij aplikimi janë nënshkruar nga administratori dhe/ose personat e autorizuar sipas rastit.
- Pika 6 – shoqëria ka bërë me dije se nuk ka ndonjë pjesë të dokumentacionit të cilën dëshiron ta mbaj konfidenciale.
5. Kushtet e vendosura për dhënien e autorizimit
- Dhënia e autorizimit nga ERE për transferimin (nëpërmjet vendosjes së barrës siguruese) të aseteve fikse të saj (sipas listës bashkëlidhur këtij vendimi), si mjet për garantimin e shlyerjes së detyrimit ndaj “Raiffeisen Bank” sh.a., nuk e përjashton këtë të fundit nga detyrimi për të marrë autorizimet ose miratimet e nevojshme nga organet e tjera kompetente apo nga palët e treta përkatëse, në rast se kjo kërkohet nga këto organe.
- Për shkak të natyrës që ka vendosja e një mjeti të tillë mbi asetet e shoqërisë për garantimin e detyrimit përkatës nga i licencuari, vlerësohet që t’i lihet kusht shoqërisë që të njoftojë menjëherë ERE-n për heqjen e barrës siguruese mbi asetet e saj ose në rast të ndodhjes së një ekzekutimi të detyrueshëm.
Për gjithë sa më sipër, Bordi i ERE-s 

VENDOSI:

1. Të miratojë kërkesën e shoqërisë “Construction Energy Parts (C.E.P)” sh.p.k. për marrjen e autorizimit nga ERE për transferimin (nëpërmjet kontratës së hipotekës dhe marrëveshjes siguruese) të aseteve fikse të saj, si mjet për garantimin e përmbushjes së detyrimeve ndaj “Raiffeisen Bank” sh.a. (që rrjedhin nga kontrata e kredisë dhe e hipotekës datë 23.8.2023 dhe marrëveshja siguruese datë 27.6.2025). (Lista e aseteve bashkëlidhur.)
2. Dhënia e autorizimit sipas përcaktimeve të pikës 1 nuk e çliron shoqërinë “Construction Energy Parts (C.E.P)” sh.p.k. nga detyrimi për të marrë autorizimin/miratimin e organeve të tjera apo palëve të treta për këtë ndryshim, në rast se kjo kërkohet nga këto organe.
3. Shoqëria “Construction Energy Parts (C.E.P)” sh.p.k. të njoftojë menjëherë ERE-n për heqjen e barrës siguruese mbi asetet fikse të saj që i shërbejnë veprimtarisë së licencuar, ose në rast të ndodhjes së një ekzekutimi të detyrueshëm. 
4. Ky vendim është objekt rishikimi në rast se shoqëria dokumenton heqjen e hipotekës dhe barrës siguruese të radhës së parë të vendosur mbi asetet e saj.
5. Drejtoria e Licencimit dhe Autorizimeve të njoftojë “Construction Energy Parts (C.E.P)” sh.p.k. dhe Ministrinë e Infrastrukturës dhe Energjisë për vendimin e Bordit të ERE-s.
Ky vendim hyn në fuqi menjëherë. 
Çdo palë e përfshirë në këtë procedurë mund t’i kërkojë ERE-s, brenda 7 ditëve kalendarike nga data e marrjes së vendimit, rishikimin e vendimit të Bordit në rast se ka siguruar prova të reja që mund ta çojnë Bordin në marrjen e një vendimi të ndryshëm nga i mëparshmi apo për gabime materiale të konstatuara. Për këtë vendim mund të bëhet ankim në Gjykatën Administrative Tiranë, brenda 30 ditëve kalendarike nga dita e publikimit në Fletoren Zyrtare.
Ky vendim botohet në Fletoren Zyrtare.
 
KRYETAR
Petrit Ahmeti

"Lista e aseteve të shoqërisë "CONSTRUCTION ENERGY PARTS (C.E.P) sh.p.k."

1. Panel fotovoltaik Pmax = 650W të kompletuara me konstruksionin përkatës dhe aksesorë, me vlerë 106,302,185 lekë;
2. Kabinë transformacioni e kompletuar me inverter, transformator fuqinë 2.4MVA, çela TM 35kV, sistem monitorimi, me vlerë 26,746,562 lekë;
3. Kabllo DC për lidhjen e vargjeve 2x6 mm2, me vlerë 2,562,367 lekë;
4. Kabllo DC për lidhjen e kasetave të xhuntimit me kabinën e transformacionit 3x400x185mm2, me vlerë 3,089.550 lekë;
5. Kabllo TM 35 kV për lidhjen e kabinave të transformacionit me sallën e komandës 1x185/25 mm2, me vlerë 446.440 lekë;
6. Kabllo të ndryshëm për lidhjet e ndërmjetme, me vlerë 500.561 lekë;
7. Tub korrogato për kabllot e vargjeve, me vlerë 1,094.535 lekë;
8. Rrufepritëse, me vlerë 23,096 lekë;
9. Elektroda tokëzimi, me vlerë 90,993 lekë;
10. Morseta dhe fiksues për shirit metalik të galvanizuar, me vlerë 93.433 lekë;
11. Shirit metaik i galvanizuar, me vlerë 623,014 lekë;
12. Tub korrogato O 50mm, me vlerë 38,750 lekë;
13. Konstruksione metalike të thjeshta, me vlerë 978,322 lekë;
14. Sistem ndriçimi, me vlerë 1,014,905 lekë.
[bookmark: _GoBack]15. Pronë (pasuri e paluajtshme), me vlerë 7,521,696 lekë.

Në total rezultojnë 151,126,408 lekë,
tvsh 30,225,282 lekë, ndaj totali aseteve fikse me tvsh rezulton 181,351,690 lekë.

